Foreløpig har man funnet deler av et menneskeskjelett, flere hestebein, et svært godt bevart bissel og rester av en båt.

Tromsø Museum startet undersøkelsen av en skadet gravhaug på Ness i Hamarøy kommune i Nordland fylke i fjor sommer, og funnene betegnes som unike i norsk sammenheng.

Prosjektleder Johan E. Arntzen fra Tromsø Museum sier gravhaugen er en såkalt båtbegravelse fra vikingtiden og skiller seg ut ved å være langt større enn hva som er vanlig.

Også tidligere har det blitt gjort store funn fra vikingtiden på Ness.

Bedre innblikk i gravskikk

- Det ble gravd ut et stort antall vikingtidsgraver på slutten av 1800-tallet og begynnelsen av 1900-tallet i Nord-Norge, likevel vet vi svært lite om gravritualet. Årsaken til dette er at datidens arkeologer var interessert i gjenstander, og brydde seg lite om monumentene i seg selv. Hovedmålsetninga med utgravinga på Ness er derfor å fremskaffe så mye informasjon rundt gravmonumentet som er mulig, og på den måten få et bedre innblikk i vikingtidens gravskikk og rituelle praksis, forklarer Arntzen i en pressemelding.

- Gravhaugen på Ness var omkranset av ei dyp stolpesatt grøft. Dette minner om et slags palisadeverk, og gjør grava helt unik i norsk sammenheng. Denne konstruksjonen må ha hatt en funksjon i ritualer som har foregått både før og etter begravelsen.

Foreløpige beinanalyser tyder på at personen som ble gravlagt var en mannsperson med en alder mellom 40 og 60 år. Personen ble dessuten gravlagt i en båt på størrelse med en åttring, og fikk med seg en hest og et hestebissel.